Document ID: 32014R0624

KOMISSION DELEGOITU ASETUS (EU) N:o 624/2014,
annettu 14 päivänä helmikuuta 2014,
poikkeuksen myöntämisestä Clean Sky 2 -yhteisyritykselle tutkimuksen ja innovoinnin puiteohjelman Horisontti 2020 (2014-2020) osallistumista ja tulosten levittämistä koskevista säännöistä annetusta Euroopan parlamentin ja neuvoston asetuksesta (EU) N:o 1290/2013
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tutkimuksen ja innovoinnin puiteohjelman Horisontti 2020 (2014-2020) osallistumista ja tulosten levittämistä koskevista säännöistä ja asetuksen (EY) N:o 1906/2006 kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1290/2013 (1) ja erityisesti sen 1 artiklan 3 kohdan a alakohdan,
sekä katsoo seuraavaa:
(1)
Euroopan parlamentin ja neuvoston asetuksella (EU) N:o 1291/2013 (2) perustetaan tutkimuksen ja innovoinnin puiteohjelma ”Horisontti 2020” (2014-2020), jäljempänä ’Horisontti 2020 -puiteohjelma’, ja säädetään unionin osallistumisesta julkisen ja yksityisen sektorin kumppanuuksiin, mukaan lukien yhteisyritykset, keskeisillä aloilla, joilla tutkimus ja innovointi voivat edistää unionin laajempia kilpailukykytavoitteita ja auttaa vastaamaan yhteiskunnallisiin haasteisiin.
(2)
Horisontti 2020 -puiteohjelman epäsuoriin toimiin osallistumisessa olisi noudatettava asetusta (EU) N:o 1290/2013. Jotta voidaan kuitenkin ottaa huomioon perussopimuksen 187 artiklan nojalla perustettujen yhteisyritysten toiminnan erityistarpeet ilmailun alalla, komissiolle on siirretty Horisontti 2020 -puiteohjelman keston ajaksi valta antaa perussopimuksen 290 artiklan nojalla säädöksiä, jotka antavat perussopimuksen 187 artiklan nojalla ilmailun alalla perustetuille rahoituselimille mahdollisuuden alentaa osallistujien vähimmäismäärää.
(3)
Ilmailualan Clean Sky 2 -yhteisyritys perustettiin neuvoston asetuksella (EU) N:o 558/2014 (3) 31 päivään joulukuuta 2024 ulottuvaksi kaudeksi. Sen tavoitteena on vähentää Euroopan ilmailualan teknologioiden ympäristövaikutuksia ja turvata Euroopan ilmailuteollisuuden tuleva kansainvälinen kilpailukyky.
(4)
Toiminnan erityistarpeita on yksilöity Horisontti 2020 -puiteohjelman osallistumissääntöihin ja erityisesti osallistujien vähimmäismäärään liittyen. Yhteisyrityksen julkaisemat ehdotuspyynnöt ovat tarkasti rajattuja ja kohdennettuja ja niiden tuloksena saadaan innovatiivisia ratkaisuja, joiden on sovittava lopullisiin demonstraatioihin. Lisäksi se, että yksittäisille oikeussubjekteille sallitaan mahdollisuus vastata Clean Sky -yhteisyrityksen ehdotuspyyntöihin, on osoittautunut tehokkaaksi keinoksi houkutella pk-yrityksiä sekä tutkimusorganisaatioita ja korkeakouluja osallistumaan niihin.
(5)
Jotta voitaisiin edelleen tukea pk-yritysten sekä tutkimusorganisaatioiden ja korkeakoulujen laajaa osallistumista, on asianmukaista säätää poikkeuksesta asetuksen (EU) N:o 1290/2013 9 artiklan 1 kohdassa säädettyyn osallistujien vähimmäismäärään ja sallia se, että Clean Sky 2 -yhteisyrityksen julkaisemiin ehdotuspyyntöihin voivat vastata myös yksittäiset oikeussubjektit,
ON HYVÄKSYNYT TÄMÄN ASETUKSEN:
1 artikla
Poiketen siitä, mitä asetuksen (EU) N:o 1290/2013 9 artiklan 1 kohdassa säädetään, Clean Sky 2 -yhteisyrityksen julkaisemien ehdotuspyyntöjen osalta vähimmäisedellytyksenä on se, että toimeen osallistuu yksi johonkin jäsenvaltioon tai assosioituneeseen maahan sijoittautunut oikeussubjekti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä helmikuuta 2014.

Labels: 7
1
15
20